Lise von Seelen (S), 2007-01-10:
Forslaget her er en genfremsættelse.
Grunden til, at vi tager forslaget op, er, at man har at gøre med en gruppe ældre patienter, som savner sammenhæng i behandlingsforløbene, når de er på hospitalet.
Gruppen er voksende.
Vi ved, at af den store gruppe, der bliver indlagt, er der mange, nemlig over halvdelen, der er over 65 år.
Vi ved, at patientgruppen kendetegnes ved at have meget komplekse problemstillinger, den har ofte kroniske lidelser, og hertil kommer tilstødende lidelser.
Vi ved, at denne patientgruppe ofte kommer ud for akutte indlæggelser, som gør det svært for et ældre menneske.
I de kommende år ved vi at der bliver flere borgere i den kategori, og derfor er det vigtigt, at vi handler rettidigt, at vi får lavet et system, som kan fungere.
Vi har savnet, at regeringen har haft det fornødne fokus på det her område, vi har savnet en indsats for at få udviklet metoder til fremme af sundhedsforebyggelse og til fremme af genoptræning af ældre i eget hjem, så man har sikret et samlet patientforløb.
Vi føler, at der er behov for, at man får en samlet strategi, for at man kan få de gode patientforløb for gruppen her og en sammenhæng imellem behandlingsbehovet og den kapacitet, der stilles til rådighed.
Derfor skal vi det fænomen til livs, der handler om overbelægninger på landets medicinske afdelinger.
Det er indlysende, at når man har at gøre med overbelægninger og med folk, der ligger rundtomkring på gange eller i skyllerum, er det med til at forlænge behandlingsforløb, og det er med til at stille borgere dårligere og give dem et tilbud, vi ikke kan være bekendt at give dem. Sundhedsstyrelsen fortæller os jo, at belægningsprocenten på de medicinske afdelinger er 96 pct.
Den er faktisk 10 pct. højere end på alle andre afdelinger, og det betyder selvfølgelig, at der vil være overbelægninger i perioder.
Det skal vi planlægge os ud af, især med udsigt til, at der kommer flere ældre mennesker.
Vi mener, at ældre mennesker har krav på en indlæggelse, som foregår i ro og orden, og på at få en seng i et lokale, der er beregnet til syge mennesker, når de kommer på sygehuset.
Vi har i planen et ønske om at rekruttere veluddannet personale til de medicinske afdelinger.
Arbejdet med de ældre medicinske patienter er krævende, og det er også et meget vigtigt arbejde.
Her kan vi faktisk også få at vide hos Sundhedsstyrelsen, at der er en større udskiftning i personalet på de medicinske afdelinger, end der er i andre afdelinger, og det bør gøre, at vi tænker os rigtig godt om, så man ikke mister dygtigt personale.
Vi har hårdt brug for gode og effektive behandlingsforløb, så de ældre ikke skal opholde sig på hospitalet længere end højst nødvendigt.
Og vi skal nedsætte antallet af passive sengedage, sådan at folk ikke bare ligger og venter på behandling i sengene.
Det vil være til gavn for de ældre, men det vil sandelig også være til gavn for økonomien.
Det er afgørende for den ældre, at der straks, når patienten kommer hjem, kan ske opfølgning, sådan at vedkommende ikke taber færdigheder og vi kan forebygge genindlæggelser.
Derfor har vi pligt til at sørge for, at systemerne er så velfungerende, at det her er til rådighed, også selv om man ikke selv brokker sig.
Sundhedsfremmeindsatsen er afgørende for at kunne forebygge indlæggelser, ligesom sundhedsfremme er afgørende for de ældre, som skal fastholde færdigheder længst muligt.
Kommunernes muligheder for at iværksætte ...